Foto’s: Koop Jhb-huis vir R92 miljoen, kry ŉ Rolls-RoyceGatsby (Foto: Chas Everitt) ŉ Huis in Houghton, Johannesburg, is in die mark vir R92 miljoen – en ŉ Rolls-Royce is by die prys ingesluit. Die huis, bekend as Gatsby, word deur Chas Everitt-eiendomsagente verkoop en die Rolls-Royce word ingesluit as die huis bó die vasgestelde reserweprys verkoop word. Gatsby is ontwerp en gebou deur die wêreldbekroonde Pellerade Design Group en sou oorspronklik as ŉ “privaat hotel” dien vir Afrika-koninklikes. “Die huis het dus ŉ rits weelderige ontvangslokale en ŉ luukse privaat nagklub, tesame met sy eie spa, biblioteek, gimnasium, konferensiefasiliteite, verhitte binnenshuise swembad en oefenswembad buite,” lui die bemarkingsdokument van die eiendomsagent. Die 2 000 m² huis is op vier vlakke gebou met groot vensters om seker te maak jy kry die beste panoramiese uitsig. Die huis het agt slaapkamers en suite, luukse afwerking en ŉ internasionale versameling van seldsame kunswerke. Die huis het 11 badkamers, ses motorhuise, ses parkeerplekke, 1 woonstel en blyplek vir ŉ huishulp op die 4 196 m² erf.